เก็บตกการเงิน
นายกิตติรัตน์ ณ ระนอง รองนายกรัฐมนตรีและ รมว. คลัง ประธานกรรมการกำกับนโยบายด้านรัฐวิสาหกิจ
14 ก.ย. 2555

กู้เงินโปะแอร์พอร์ตลิงค์ 1,860 ล้าน
นายกิตติรัตน์ ณ ระนอง รองนายกรัฐมนตรีและ รมว. คลัง ประธานกรรมการกำกับนโยบายด้านรัฐวิสาหกิจ กล่าวว่า ที่ประชุมคณะกรรมการกำกับนโยบายด้านรัฐวิสาหกิจ (กนร.) ครั้งที่ 4/2555 เมื่อวันที่ 12 ก.ย. มีมติเห็นชอบแนวทางการบริหารจัดการโครงการระบบขนส่งทางรถไฟเชื่อมท่าอากาศยานสุวรรณภูมิและสถานีรับส่งผู้โดยสารอากาศยานในเมือง หรือแอร์พอร์ตลิงค์ โดยเห็นชอบให้จัดหาเงินกู้เพื่อใช้ในการหมุนเวียน 1,860 ล้านบาท 
ทั้งนี้ ให้เร่งกู้เงินจำนวน 420 ล้านบาท เพื่อนำมาใช้เป็นเงินหมุนเวียนในระยะแรก
นอกจากนี้ เห็นควรยกฐานะบริษัท รถไฟฟ้า ร.ฟ.ท. หรือแอร์พอร์ตลิงค์ ด้วยการโอนโอนทรัพย์สินและหนี้สินไปให้กระทรวงการคลังเป็นผู้ถือหุ้น และเห็นสมควรยกเว้นการเรียกเก็บภาษีมูลค่าเพิ่มจากการโอนทรัพย์สินของแอร์พอร์ตลิงค์ จาก ร.ฟ.ท. ให้กับกระทรวงการคลัง 
อีกทั้งยังเห็นชอบกรอบแนวคิดในการจัดทำแผนการพัฒนาและขยายโครงข่าย เพื่อผลักดันนโยบาย Smart Thailand ที่กระทรวงเทคโนโลยีสารสนเทศและการสื่อสาร ได้เสนอกรอบแนวคิดในการจัดทำแผนการพัฒนาและขยายโครงข่ายการสื่อสารให้ทันสมัยได้มาตรฐาน 
ระวังมิจฉาชีพอ้างกรมสรรพากรหลอกตุ๋นเงิน
นางจิตรมณี สุวรรณพูล รองอธิบดี รักษาการในตำแหน่งที่ปรึกษาด้านพัฒนาฐานภาษีในฐานะโฆษกกรมสรรพากร เปิดเผยว่า กรมสรรพากรได้รับการร้องเรียนจากประชาชน ว่ามีกลุ่มมิจฉาชีพได้แอบอ้างเป็นเจ้าหน้าที่กรมสรรพากร โดยอ้างว่ากรมสรรพากรมีนโยบายให้ผู้เสียภาษีกู้ยืมเงินรายละ 1-2 แสนบาท และได้เรียกเก็บเงินมัดจำเพื่อเป็นค่าเปิดรหัส 4,000 บาท แล้วจะนำเงินที่ขอกู้ดังกล่าวมาจ่ายให้ในวันถัดไป ทำให้ผู้ที่หลงเชื่อต้องสูญเสียเงินมัดจำไปแล้ว จึงขอเรียนแจ้งว่าสรรพากร ไม่มีการให้กู้ยืมเงินแก่ประชาชนแต่อย่างใด หากพบว่ามีผู้แอบอ้างที่มีพฤติกรรมดังกล่าว โปรดอย่าหลงเชื่อเป็นอันขาด